Diari Oficial de la Generalitat Valenciana


Sumari del DOGV 4299, del 24-07-2002 (2002/6503)

RESOLUCIÓ de 4 de març de 2002, de la Direcció General de Treball i Seguretat Laboral, per la qual es disposa el registre i la publicació del Conveni Col·lectiu de l'empresa C.T.S. Levante, SA, per als anys 2002 i 2003 (Codi núm. 8000052).
-----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4299

Data del DOGV
:   24-07-2002

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   2002/6503


Data del document
:   04-03-2002

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * conveni col·lectiu
    * empresa privada

RESOLUCIÓ de 4 de març de 2002, de la Direcció General de Treball i Seguretat Laboral, per la qual es disposa el registre i la publicació del Conveni Col·lectiu de l'empresa C.T.S. Levante, SA, per als anys 2002 i 2003 (Codi núm. 8000052). [2002/6503]
  
Vist el text del I Conveni Col·lectiu de l'empresa C.T.S. Levante, SA, per als anys 2002 i 2003, subscrit en data 25 de gener de 2002 per la representació dels treballadors i de l'empresa, presentat davant d'esta Direcció General de Treball i Seguretat Laboral el dia 5 de febrer de 2002, i de conformitat amb el que s'ha disposat en l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors; i en els articles 2, 3 i 6 del Reial Decret 1.040/1981, de 22 de maig, sobre registre i dipòsit de convenis col·lectius de treball, esta Direcció General de Treball i Seguretat Laboral, de conformitat amb les competències que té transferides segons el Reial Decret 4.105/1982, de 29 de desembre, acorda
  
Primer
  
Ordenar que siga inscrit en el Registre de Convenis Col·lectius de Treball d'esta Direcció General, amb notificació a la Comissió Negociadora, i que siga dipositat el text original del Conveni.
  
Segon
  
Disposar que siga publicat en el Diari Oficial de la Generalitat Valenciana.
  
València, 4 de març de 2002. El director general de Treball i Seguretat Laboral: Román Ceballos Sancho.
  
Conveni col·lectiu C.T.S. Levante, SA (1998-1999)
  
Títol I
  
Normes generals
  
Article 1. Àmbit funcional
  
El present conveni col·lectiu serà d'aplicació a tot el personal que preste els seus servicis a l'empresa C.T.S. Levante, SA.
  
Article 2. Àmbit temporal i denúncia
  
La vigència del conveni serà biennal, i s'estendrà des del 01/01/2002 fins al 31/12/2003; quan acabe les parts es reuniran per a negociar el nou conveni.
  
Article 3. Vinculació a la totalitat
  
El conjunt de drets i obligacions pactats en el present conveni constituïxen un tot orgànic i indivisible, i queden ambdues parts vinculades en la seua totalitat.
  
Article 4. Dret supletori
  
Aquelles matèries que no recull el present conveni seran regulades pel Conveni Col·lectiu Estatal per al Sector de Desinfecció, Desinsectació i Desratització, en allò que puga ser d'aplicació per a l'empresa C.T.S. Levante, SA, i amb caràcter general, per la legislació vigent.
  
Títol II
  
Organització del treball
  
Article 5
  
L'organització pràctica del treball, dins de les normes que conté el present conveni i de les disposicions legals en vigor, és facultat de l'empresa.
  
L'organització del treball té per objecte aconseguir en l'empresa un nivell adequat de productivitat, basat en la utilització òptima dels recursos humans i materials. Açò és possible amb una actitud activa i responsable de les parts integrants, direcció i treballadors.
  
El delegat de personal participarà en l'organització del treball tècnic conjuntament amb el cap del Servici Tècnic o amb qui assumisca estes funcions.
  
Article 5 (bis). Funcions de categoria professional superior
  
Si com a conseqüència de la mobilitat funcional es realitzen funcions superiors a les de la categoria professional reconeguda, el treballador tindrà dret al cobrament de les percepcions salarials corresponents a eixa categoria superior, sense perjudici de poder reclamar allò regulat legalment en matèria d'ascensos.
  
Títol III
  
Classificació professional
  
Article 6
  
En matèria de classificació professional les parts es comprometen a estudiar la possible adequació al sistema de classificació professional del Conveni Col·lectiu Sectorial, durant la vigència del present conveni. En tot cas i mentre no s'arribe a un acord, s'aplicarà el sistema de classificació regulat en el present conveni.
  
Article 7
  
El personal de l'empresa es classificarà en tres grups: Personal d'Administració, Personal d'Aplicació i Personal de Comercialització.
  
Grup Personal d'Administració. Englobarà tots els treballadors que realitzen funcions administratives en l'empresa.
  
Grup Personal d'Aplicació. Recull els treballadors encarregats de realitzar treballs d'aplicació dels productes a l'empresa, revisió i manteniment dels tractaments. Atès que el treball d'aplicació es realitza necessàriament en un lloc distint del centre de treball, tot el personal d'este grup haurà d'estar proveït del corresponent permís oficial de conduir vehicles de motor, i utilitzarà en els seus desplaçaments bé automòbils propietat de l'empresa, o propis del treballador; correspon a este personal el cobrament de factures als clients als quals s'haja realitzat tractaments o venut productes.
  
Grup Personal de Comercialització. És el que té per missió la venda de productes i servicis de l'empresa, captant nous clients, en tracte directe amb estos. També hauran d'estar proveïts del permís oficial de conducció de vehicles i faran els seus desplaçaments bé en automòbils propietat de l'empresa, o en el seus.
  
A més del personal de comercialització contractat com a personal laboral, podran realitzar-se contractes de naturalesa mercantil per a representants o venedors a comissió, els quals quedaran exclosos del present conveni.
  
Article 8. Grup Personal d'Administració
  
Comprèn les següents categories:
  
Cap d'administració: és el responsable sota la dependència directa del director general o gerent, amb iniciativa i autonomia, de tota la funció administrativa de l'empresa; les seues competències són:
  
- Control de personal, selecció, contractació, altes i baixes de personal, llicències, permisos i sancions.
  
- Control de comptabilitat, facturació i caixa.
  
- Correspondència i relacions exteriors.
  
Cap de recepció i control: és el que realitza funcions de recepció i telefonista, i també el control dels treballs de servicis tècnics. Igualment realitza treballs mecanogràfics, quan corresponga.
  
Oficial administratiu: és el que sota la dependència del cap d'administració, seguint les seues instruccions i amb certa iniciativa i responsabilitat, realitza les funcions administratives.
  
Auxiliar administratiu. és el que sense iniciativa especial realitza operacions auxiliars d'administració, assignades pel cap o l'oficial administratiu.
  
Aspirant: és el menor de 18 anys d'edat, que es troba en fase de formació per a accedir a un lloc d'auxiliar administratiu i que té les missions encomanades a la categoria corresponent, però sense responsabilitat a causa de la seua edat.
  
Netejador: s'encarregaria de realitzar les funcions de neteja i manteniment de la higiene de tota l'empresa.
  
Article 9. Grup Personal d'Aplicació
  
Comprèn les següents categories:
  
Cap de servicis tècnics: és el que té la direcció de tot el personal del Grup d'Aplicació, i al qual correspon la selecció i l'ensinistrament d'este grup; la programació i el control dels treballadors d'aplicació que s'hagen de realitzar; i la distribució del treball entre els equips d'aplicadors. Li correspondrà igualment el control del magatzem, procurant mantenir en tot moment el nivell de productes per a l'aplicació necessaris per al normal funcionament de l'empresa.
  
Cap d'equip A: és el que sota la dependència del cap de servicis tècnics, i seguint les seues instruccions, realitza amb els aplicadors i ajudants que en depenen els treballs d'aplicació dels productes de l'empresa en els tractaments que se li encomanen, realitzant igualment funcions d'aplicació. Podran realitzar funcions d'organització i planificació del departament tècnic.
  
Cap d'equip B: realitzaran totes les funcions corresponents al cap d'equip A, llevat de l'organització i la planificació del departament tècnic.
  
Aplicador A: és el que sota la dependència del cap d'equip i seguint les seues instruccions, i també amb la supervisió del cap de servicis tècnics, realitza els treballs materials d'aplicació dels productes de l'empresa i la realització dels tractaments.
  
Aplicador B: realitzaran tots els funcions corresponents a l'aplicador A, llevat dels tractaments específics de xilòfags.
  
Ajudant: és el que col·labora amb l'aplicador en la seua activitat.
  
Peó: és el treballador que executa treballs per als quals no necessita cap preparació ni coneixements teòrics o pràctics de cap tipus. El seu treball consistix essencialment en l'aportació d'esforç físic i no exigix una altra condició que l'atenció deguda i la voluntat de portar a cap allò que se li ordena. Les seues funcions podrien ser:
  
- Operacions de càrrega i descàrrega.
  
- Agranar.
  
- Transportadors de materials en carretons no mecanitzats.
  
- Realitzar orificis i forats en tot tipus de materials.
  
Article 10. Personal de Comercialització
  
Comprèn les següents categories:
  
Director comercial: es el que sota la dependència del director general o gerent, té encomanada la gestió comercial de l'empresa, coordinant i controlant els distints venedors o representants, als quals dirigix, programa i instrueïx.
  
Venedor: és l'encarregat de la venda de productes i la contractació dels servicis de l'empresa.
  
Article 11. Ingressos
  
L'ingrés de treballadors s'ajustarà a la normativa vigent sobre contractació. Per a l'accés a personal fix en l'empresa, tindran dret preferent els qui hagen exercit el lloc de treball amb caràcter eventual.
  
Títol IV
  
Retribucions
  
Article 12. Salari base
  
És el que per a cada categoria es fixa en les taules salarials del present conveni per a l'any 2002 (sent del 3%).
  
Per al 2003 s'efectuarà un increment del IPC previst per al Govern per a eixe any més un punt respecte a les taules de 2002 o, si és el cas, de les taules revisades.
  
Article 13. Revisió salarial
  
Durant el primer any de vigència del conveni col·lectiu (2002) i en el cas que l'Índex de Preus al Consum (IPC), establit per l'INE, registre el 31 de desembre de 2002 un increment superior al 2%, s'efectuarà una revisió salarial en l'excés tan prompte com es constate oficialment la dita circumstància. Este increment s'abonarà amb efectes de l'1 de gener de 2002.
  
Durant el segon any de vigència del conveni (2003) i en el cas que l'Índex de Preus al Consum, establit per l'INE, registre el 31 de desembre de 2003 un increment superior a l'inicialment previst per eixe any s'efectuarà una revisió salarial en l'excés tan prompte com es constate la dita circumstància. Este increment s'abonarà amb efectes de l'1 de gener de 2003.
  
Article 14. Antiguitat
  
S'establix un plus d'antiguitat equivalent a triennis indefinits a raó de 24,04 euros mensuals. La ja vençuda es mantindrà en la quantia reconeguda al seu dia la qual quedarà consolidada. Este concepte salarial no serà absorbible ni compensable.
  
Article 15. Despeses de viatge
  
Es pagarà al col·lectiu de Personal d'Aplicació a raó de 5,26 euros i per a la resta de personal a raó de 2,76 euros, per dia efectivament treballat.
  
Article 16. Plus neteja de peces
  
El plus regulat en l'article 27 del Conveni Estatal de Desinfecció, Desratització i Desinsectació, es pagarà a raó d'11,02 euros per 12 mesos.
  
Article 17. Premi de cobrança
  
Els treballadors que realitzen el cobrament de factures directament als clients, percebran per l'esmentat motiu l'1 per cent de l'import de la factura.
  
Article 18. Pagues extraordinàries
  
En seran dues l'any, de trenta dies cada una, i es percebran abans del dia 20 de juny i abans del dia 20 de desembre, respectivament, i comprendran el salari base més l'antiguitat.
  
Article 18 (bis)
  
Si per necessitats del servici el treballador no pot tornar a dinar o sopar al seu domicili, i únicament en els supòsits de "Viatges", l'empresa compensarà les despeses originades a través de la dieta, que es correspondrà amb l'import fixat en la factura de justificació. En la resta de supòsits s'aplicarà allò regulat en la norma supletòria.
  
Es percebrà un plus de 6 euros per cada nit que es pernocte fora del domicili.
  
Títol V
  
Jornada
  
Article 19. Jornada
  
Per al personal del Departament Tècnic (aplicadors i caps d'equip) s'establixen 1.760 hores de treball efectiu en còmput anual.
  
Per a la resta de personal 1.684 hores de treball efectiu en còmput anual. Els vint minuts de l'entrepà es consideraran temps efectiu de treball.
  
Dia de lliure disposició: tots els treballadors de l'empresa disposaran, sobre el calendari laboral anual existent en l'empresa, d'un dia de lliure disposició.
  
Article 20. Flexibilitat horària
  
Respecte de la possibilitat de flexibilitzar la jornada segons l'article 21 del Conveni Estatal de Desinfecció, Desratització i Desinsectació, fins a 110 hores l'any, es podrà pactar en el calendari laboral de cada un dels anys, o en aquells casos en què es realitze al llarg de l'any s'haurà de comunicar amb tres dies d'antelació respecte de la data d'efectes, tant al treballador o treballadors afectats com al delegat de personal, especificant les causes que motiven tal flexibilització. En estos casos el treballador afectat i el delegat de personal coneixeran al llarg dels 30 dies següents a la comunicació anterior, els períodes corresponents de descans.
  
Article 21. Calendari laboral
  
El calendari laboral per a cada un dels anys es pactarà amb el delegat de personal.
  
Article 22. Vacances
  
El personal de l'empresa gaudirà preferentment les vacances en els mesos de juny a setembre, i gaudirà de 30 dies naturals o de 22 dies hàbils.
  
El personal del Departament Tècnic (aplicadors i caps d'equip), gaudirà 15 dies necessàriament entre el període comprés del 15 de juny al 15 de setembre. Durant l'esmentat període únicament podrà haver un d'estos treballadors de vacances, llevat del mes d'agost que n'hi haurà dos. S'establiran torns de rotació pel que fa a la data de gaudi dels esmentats 15 dies.
  
El personal administratiu gaudirà el període de vacances de forma partida.
  
El personal comercial gaudirà les vacances una part en el mes d'agost i la resta per Nadal.
  
En tot cas, s'ajustarà a allò establit en l'Estatut dels Treballadors pel que fa als dos mesos d'antelació en què s'ha de conèixer la data de gaudi de les vacances, a més de ser pactat amb el delegat de personal dins del mes de gener de cada un dels anys.
  
Títol VI
  
Seguretat i higiene i Seguretat Social
  
Article 23. Complement per IT
  
En cas d'accident de treball o accident no laboral, l'empresa complementarà fins al 100% de la base de cotització corresponent.
  
En cas de malaltia comuna, l'empresa complementarà fins al 100% de la base de cotització corresponent en el supòsit d'hospitalització i durant el període posterior de recuperació.
  
En cas de malaltia comuna, sense hospitalització, l'empresa complementarà fins al 75% de la base de cotització durant els primers quinze dies. A partir del dia següent, si continua la baixa, complementarà fins al 90% de la mateixa base de cotització.
  
El justificant mèdic P-10 es considerarà com una baixa laboral a tots els efectes.
  
En la resta de casos, s'ajustarà a allò establit en la legislació laboral vigent.
  
Article 24. Revisions mèdiques
  
Per al personal del Departament Tècnic (aplicadors i caps d'equip) es realitzaran dues revisions mèdiques en cada un dels anys naturals, de les quals una tindrà caràcter obligatori. Estes revisions tindran caràcter específic en funció del treball que exercix este col·lectiu.
  
Per a la resta de personal de l'empresa es realitzarà una revisió mèdica a l'any que tindrà caràcter voluntari.
  
Article 25. Assegurances de vida
  
Quant a les quantitats establides en l'article 33 del Conveni Col·lectiu Estatal, supletori a este, s'establixen les quantitats de: en el cas que l'accident derive per al treballador tant en mort com en una invalidesa absoluta, una quantitat de 5.000.000 de pessetes que percebran els seus beneficiaris.
  
Article 25 (bis)
  
Com a conseqüència del trasllat del centre de treball de Manises a Riba-roja, s'abonarà una quantitat de 20 pessetes el quilòmetre per la diferència en excés, que puga haver entre els domicilis particulars de cada un dels treballadors i l'anterior centre de Manises, respecte als domicilis particulars i el centre de Riba-roja.
  
Article 26. Roba de treball
  
L'empresa lliurarà als treballadors del Departament Tècnic dos equips de treball (uniformes) en primavera i dos en la tardor.
  
El calçat i l'altra roba d'abric serà reposat per l'empresa quan s'espatle, amb ell liurament previ de l'anterior.
  
Article 27. Règim disciplinari
  
Es lliurarà còpia al representant legal dels treballadors de cada una de les propostes de sanció que l'empresa haja d'imposar a algun treballador, i se li donarà audiència en estos procediments.
  
S'amplia l'article 37 del capítol disciplinari del Conveni Col·lectiu Estatal de referència en el següent apartat:
  
- Ocasionar o patir accident de trànsit amb infracció de les normes legals.
  
Article 28. Comissió Paritària
  
Per a la vigilància del que s'ha pactat, la interpretació i l'arbitratge dels problemes que suscite l'aplicació d'este conveni, i la conciliació facultativa que se li sol·licite en conflictes individuals, es crea una Comissió Paritària integrada pel delegat de personal i un representant de l'empresa, que ella mateixa designarà.
  
La Comissió Paritària es reunirà sempre que ho sol·licite alguna de les parts i en el mateix domicili de l'empresa.
  
DISPOSICIÓ FINAL
  
El present conveni col·lectiu entrarà en vigor el dia de la signatura. Totes les condicions pactades, incloses les econòmiques, tindran una aplicació amb caràcter retroactiu a l'1 de gener de 2002.
  
Taula salarial del conveni de l'empresa C.T.S. Levante, SA, 2002
  
- en euros-
  
Categoria Mensual
  
Personal d'administració
  
Cap d'administració 951,93
  
Cap de recep. i control 881,84
  
Oficial administratiu 642,96
  
Auxiliar administratiu 523,96
  
Aspirant 369,61
  
Netejador 531,61
  
Personal d'aplicació
  
Cap de servicis tècnics 916,14
  
Cap d'equip A 834,6
  
Cap d'equip B 795,13
  
Aplicador A 662,51
  
Aplicador B 622,65
  
Ajudant 531,61
  
Peó 486,63
  
Personal de comercialització
  
director comercial 916,14
  
Venedor 643,4